b'\n_START_ARTICLE_\nJelena Glazova\n_START_PARAGRAPH_\nJelena Glazova on l\xc3\xa4ti heli- ja visuaalkunstnik ning luuletaja, kes elab ja t\xc3\xb6\xc3\xb6tab Riias._NEWLINE_Kunstnikuna tegeleb n\xc3\xbc\xc3\xbcdiskunsti interdistsiplinaarsete v\xc3\xb5imalustega, kombineerides oma loomingus visuaalset matejali, poeetilist teksti, eksperimentaalhelisid ja installatsioone. Luuletajana on Jelena v\xc3\xb5tnud osa mitmesugustest festivalidest, tema loomingut on t\xc3\xb5lgitud inglise, soome, l\xc3\xa4ti ja poola keelde. Tema drone- ja noise-heliteoste algmaterjaliks on tihti tema enda h\xc3\xa4\xc3\xa4l, mida on t\xc3\xb6\xc3\xb6deldud \xe2\x80\x93 n\xc3\xb5nda v\xc3\xb5ib neidki pidada teatud m\xc3\xb5ttes inimk\xc3\xb5ne v\xc3\xa4ljenduseks nagu ta kirjalikke tekstegi._NEWLINE_Visuaalkunstnikuna on tal olnud mitmeid isikun\xc3\xa4itusi, sealhulgas L\xc3\xa4ti Fotograafiamuuseumis (2010) ning L\xc3\xa4ti Kaasaegse Kunsti Keskuses (LMC) (2011). Ta on osa v\xc3\xb5tnud ka eksperimentaalmuusika ja helikunsti festivalidest, nagu n\xc3\xa4iteks Sound around Kaliningrad, Vilnius Noise Week, Ska\xc5\x86u Me\xc5\xbes (Riia), Waterpieces (Riia), Art\xe2\x80\x99s Birthday electronic music festival 2013 Stockholmis, Noise and Fury 2013 Moskvas. Ta olnud k\xc3\xbclalisheliloojaks niisugustel s\xc3\xbcndmustel nagu EMS (Stockholm), WORM (Rotterdam) jt. Jelena Glazova on olnud helikunstnikuna residentuuris Mooste K\xc3\xbclalisstuudios (MoKS) talvel 2012\xe2\x80\x932013. 2014. aasta mais esines ta heliprogrammiga ja raamatuesitlusega Tallinnas ja Tartus._NEWLINE_2013. aastal ilmus Riias Glazova kakskeelne luulekogu "\xc3\x9clekanded" ("\xd0\xa2\xd1\x80\xd0\xb0\xd0\xbd\xd1\x81\xd1\x84\xd0\xb5\xd1\x80\xd1\x8b/Transf\xc4\x93ri"), mis sai L\xc3\xa4ti kirjanduspreemia LALIGABA nominendiks deb\xc3\xbc\xc3\xbctraamatu kategoorias._NEWLINE__NEWLINE_Eesti keeles on kirjastus ;paranoia andnud 2014. aastal v\xc3\xa4lja tema luulekogu "Plasma" (t\xc3\xb5lkija Aare Pilv). Raamat ilmub paralleelselt eesti ja inglise keeles, m\xc3\xb5lemat 100 k\xc3\xa4sitsi nummerdatud koopiat.'